SKRIFTLIG FORESPØRGSEL E-2684/00

af Roberta Angelilli (UEN) til Kommissionen

(1. september 2000)

Om: Katastrofesituationen med skovbrande i Italien

- Fællesskabet og medlemsstaterne lægger særlig stor vægt på beskyttelsen af skovbestanden og de har i denne forbindelse indgået forpligtelser på internationalt plan vedrørende en varig udvikling af skovene og skov-økosystemerne (jf. forordning (EØF) nr. 3528/86(1) og KOM(1999) 379(2)). I landene i den sydlige del af Den Europæiske Union er der ved at ske en ørkendannelse, og middelhavsmakiens krat er derfor af særlig stor betydning for bevarelsen af økosystemerne i disse aride og semiaride områder.

- I Italien er der konstateret en lang række tilfælde af påsatte brande, særlig den alvorlige brand i pinjeskoven ved Ostia i nærheden af Rom, der også skyldes den kommunale administrations skødesløshed (manglende rensning og vedligeholdelse af de grønne områder, utilstrækkelig kontrol med og mangel på redningsmateriale såsom vandbeholdere), og denne park er med afgørelse af 29. marts 1996, som blev offentliggjort i det italienske statstidende, blevet klassificeret som naturfredningsområde under staten ved den romerske kyststrækning, idet forvaltningen og tilhørende finansieringer henhører under Roms kommune.

- Loven om fastsættelse af behørig straf for pyromaner er endnu ikke blevet behandlet i det italienske deputeretkammer, og udkastet til rammelov, som blev vedtaget den 28. juli 1999 af senatet, har siden september været til behandling i det italienske parlaments miljøudvalg.

1. Kan Kommissionen udtale sig om forsinkelserne såvel i det italienske parlament som i Roms kommune med hensyn til gennemførelsen af alle de lovgivnings- og gennemførelsesforanstaltninger, der vedrører forebyggelsen af brande?

2. Kan Kommissionen fremsætte en generel bedømmelse af sagen?

(1) EFT L 326 af 21.11.1986, s. 2.

(2) EFT C 307 E af 26.10.1999, s. 32.

Svar afgivet på Kommissionens vegne af Franz Fischler

(25. oktober 2000)

1. Selvom bekæmpelse af kriminalitet og brande er medlemsstaternes ansvar, håber Kommissionen, at der snarest vil blive iværksat hensigtsmæssige lovgivningsmæssige og operationelle foranstaltninger, især i Lazio-regionen.

2. Kommissionen er ganske enig med det ærede medlem i, at det er vigtigt at bevare skov-økosystemerne i de aride og semiaride dele af Middelhavsområdet, og at det er nødvendigt med en effektiv indsats til forebyggelse og overvågning.

Det er i øvrigt årsagen til, at Kommissionen den 17. juli 2000 under henvisning til Rådets forordning (EØF) nr. 2158/92 af 23. juli 1990(1) godkendte et program til 3,68 mio., hvoraf 1,67 mio. i fællesskabsstøtte, til beskyttelse mod skovbrand, fremlagt af den italienske regering for 2000. Dette program omfatter iværksættelse af foranstaltninger vedrørende overvågning af skove, f.eks. i form af udstyr i terrængående køretøjer, erhvervelse af radioudstyr, etablering af stier, brandbælter og vandforsyningssteder, uddannelse af personale og undersøgelser af årsagerne til brand samt iværksættelse af informationskampagner over for offentligheden.

Vedrørende Lazio-regionen omfatter det program for udvikling af landdistrikter, som Kommissionen godkendte den 20. juli 2000, desuden foranstaltninger til forebyggelse og bekæmpelse af skovbrande. Gennemførelsen af disse foranstaltninger vil kunne forbedre og effektivisere bekæmpelsen af skovbrande i denne region, forudsat at planen for bekæmpelse af skovbrand er blevet sendt til og godkendt af Kommissionen.

(1) EFT L 217 af 31.7.1992.